《湖上》
明代·孙宜

湖上秋色半，经年吾始来。
系舟泊矶口，聊访垂纶台。
水光荡菰泊，鸥鹭相与回。
沙明白石岸，日丽青霞杯。
渔父烟艇中，棹歌声相催。
片月出远空，苍茫碧云开。
北斗插波落，天河低野回。
露下凉吹生，飒然动秋怀。
杖藜谢邻叟，斗酒明当偕。

作者简介：（1507—1556）湖广华容人，字仲可，一字仲子，号洞庭渔人。孙继芳子。嘉靖七年举人。工文，著作甚富。有《洞庭山人集》、《国朝事迹》、《遁言》和《明初略》等。